Gjermund Haga

Gjermund Haga (født 26. september 1949 i Verdal) er en norsk statsviter, offentlig tjenestemann, gårdbruker og politiker.

Han vokste opp på gården Lyng Søndre Østre på Stiklestad som sønn av Gudrun (født Bakkeli) og Ottar Haga. Han har tre brødre, Arnulf, Erlend og Paul Ottar Haga, som alle er kjent fra teaterregi, scenografi og skuespill. Gjermund Haga har også bidratt til Spelet om Heilag Olav på Stiklestad.

Han tok artium ved Steinkjer gymnas og hovedfag i statsvitenskap ved Universitetet i Oslo i 1977 på oppgaven «Avviklingsbondens formelle og reelle representasjon i det politiske systemet».

Han var generalsekretær i Norsk Bonde- og Småbrukarlag fra 1982 til 1985 og fra 1988 til 1991. Han har også arbeidet i Det internasjonale fondet for jordbruksutvikling og FNs utviklingsprogram i New York. I 1991 ble han finansrådmann i Verdal kommune. I 1996 ble han førstelektor i statsvitenskap ved Høgskolen i Nord-Trøndelag. Fra 2003 til 2005 var han dekan ved HiNTs avdeling for samfunn, næring og natur i Steinkjer.

Han var formann i Senterungdommen i 1978. Han har også representert Senterpartiet i Verdal kommunestyre. Han har også vært medlem av Arbeiderpartiet. Ved stortingsvalget i 2017 var han listekandidat for Miljøpartiet De Grønne.

Referanser 

Norske embets- og tjenestemenn
Norske statsvitere
Norske bønder
Tillitsvalgte i Senterungdommen
Personer fra Verdal kommune